b'\n_START_ARTICLE_\nTaistelusukeltaja\n_START_PARAGRAPH_\nTaistelusukeltaja on erikoissotilas, joka on koulutettu tiedustelu-, taistelu- ja tuhoamisteht\xc3\xa4viin. Taistelusukeltajat k\xc3\xa4ytt\xc3\xa4v\xc3\xa4t siirtymismenetelm\xc3\xa4n\xc3\xa4\xc3\xa4n laitesukeltamista voidakseen l\xc3\xa4hesty\xc3\xa4 toiminta-aluetta huomaamattomasti. T\xc3\xa4h\xc3\xa4n tarkoitukseen k\xc3\xa4ytet\xc3\xa4\xc3\xa4n suljetun kierron happisukelluslaitetta, josta ei sukellettaessa tule pintaan paljastavia kuplia. Varsinaiset teht\xc3\xa4v\xc3\xa4t toteutetaan maan pinnalla kommando- tai sissijoukon tapaan._NEWLINE_Suomessa taistelusukeltajia kouluttaa Meritiedustelupataljoonassa Upinniemess\xc3\xa4 toimiva Sukeltajakoulu.\n_START_SECTION_\nHistoria\n_START_PARAGRAPH_\nEnsimm\xc3\xa4isi\xc3\xa4 hengityslaitteilla varustettuja taistelusukeltajia_NEWLINE_olivat vuonna 1938 perustettuun Italian laivaston Decima Flottiglia MAS -yksikk\xc3\xb6\xc3\xb6n kuuluneet sukeltajat. _NEWLINE_Toisen maailmansodan aikana my\xc3\xb6s Iso-Britannia, Saksa, Yhdysvallat ja Neuvostoliitto perustivat omat taistelusukeltajajoukkonsa.\n_START_SECTION_\nVarusteet\n_START_PARAGRAPH_\nNykyajan taistelusukeltajien varustukseen kuuluu hapenkierr\xc3\xa4tin tai seoskaasulaite, erityisesti tarkoitukseen isosta venekompassista muunnettu erikoiskompassi sek\xc3\xa4 normaali jalkav\xc3\xa4kisotilaan aseistus. _NEWLINE_Taistelusukeltajat voidaan laskea veteen n\xc3\xa4k\xc3\xb6piirin ulkopuolella tai esimerkiksi sumun turvin, he etenev\xc3\xa4t kompassiensa ja karttojensa avulla suunniteltuun rantautumiskohtaan, riisuvat hengityslaitteet, painot ja r\xc3\xa4pyl\xc3\xa4t, mist\xc3\xa4 eteenp\xc3\xa4in toiminta on tavallista jalkav\xc3\xa4en taistelua. _NEWLINE_Suurvalloissa, kuten Yhdysvalloissa, taistelusukeltajien koulutus on hyvin laajaa. Korkeimmalla tasolla, SEAL-yksik\xc3\xb6iss\xc3\xa4, he saavat my\xc3\xb6s laskuvarjokoulutuksen eli heid\xc3\xa4t voidaan kuljettaa kohteisiinsa lentoteitse ja pudottaa mereen haluttuun paikkaan.'